ועדת העבודה, הרווחה והבריאות, כנסת 20, פרוטוקול מספר 807, 2018-07-02 11:00

אלי אלאלוף: בוקר טוב, חברים.

אלי אלאלוף: אנחנו היום ה-2 ביולי 2018, י"ט בתמוז תשע"ח, השעה 11:06.

אלי אלאלוף: יש לנו את הכבוד היום לקבל את שר העבודה והרווחה והשירותים החברתיים, יחד עם כל הצוות הבכיר בראשות המנכ"ל שלו.

אלי אלאלוף: יצטרף אלינו בשניות הקרובות יושב ראש הכנסת, אשר יזם את מה שאנחנו קוראים היום מערכת הכת"ף.

אלי אלאלוף: אנחנו באמת גאים שיושב ראש הכנסת בחר בדיון של הרווחה כדי להיווכח שההחלטה שלו להקים את הכת"ף זו החלטה טובה.

אלי אלאלוף: שלום, אדוני יושב ראש הכנסת, מר יולי אדלשטיין.

אלי אלאלוף: אני חושב שמאז שאמרת שאני יושב ראש הוועדה לא חזרת.

אלי אלאלוף: עד כדי כך אתה סומך עלינו?

יולי יואל אדלשטיין: סומך במאה אחוז.

אלי אלאלוף: אז באמת, אמרתי, אבל אין לי ברירה אלא להגיד בשמך פעם שנייה, ההחלטה להקים את כת"ף זאת החלטה מה זה חשובה.

אלי אלאלוף: אני מודה, הודעתי בישיבה שביום שהציגו לי מה זה כת"ף, אני קפצתי כמו מטורף כדי שלא יגנבו לי את העבודה הראשונה ובאמת אני שמח שעשינו את זה.

אלי אלאלוף: יש כאלה שנזהרים, מה אתה מזמין ביקורת על עצמך?

אלי אלאלוף: אני הזמנתי ביקורת על אחד התחומים הכי קשים שמטופל, אבל לא מספיק, כמו שאמרתי במליאה לידך, דוח העוני.

אלי אלאלוף: אני ביקשתי שתבדקו את דוח העוני, את ההוצאות שהיו, את התכניות.

אלי אלאלוף: נעשתה עבודה אדירה, שזה אולי לא הייתי מצפה, לולא הכת"ף, לא הייתי מאמין שהיינו יכולים לקבל עבודה כזאת רצינית, במיוחד שהיא תימשך גם כשאני לא אהיה בכנסת, אתה תהיה עוד הרבה שנים.

אלי אלאלוף: בגלל הגיל אני לא אשאר.

חיים כץ: אם אין בעיה של גיל אין בעיה גם להיבחר.

אלי אלאלוף: יש כאלה שעושים חשבון כזה.

אלי אלאלוף: אבל אני רוצה להגיד לך, קיבלנו כלי עבודה אדיר, שמאפשר עם כל המשרדים, כי תחום העוני לצערנו, אנחנו יודעים, זה נוגע לכל תחומי החיים ולכן זה מחייב אותם לרוץ על כל המשרדים הרלוונטיים.

אלי אלאלוף: באמת אני שמח שמקיימים את הדיון המשרדי הראשון, היום, אחרי שקיימנו כבר דיון על משרד הבריאות אנחנו ברווחה.

אלי אלאלוף: לאחר מכן נגיע לדיון גם על השוויון החברתי ואני מקווה שנוכל להחזיר ולהעמיק את הנושאים, כי באמת פה הגישה היא עניינית לעניין זה.

אלי אלאלוף: אני גם רוצה להגיד לך, זו פעם ראשונה ששאלו מאיתנו, כיושב ראש ועדה, 'מה הם הנושאים שאתה רוצה שהמשרד ידווח', וזו גם כן יוזמה מאוד יפה וקיבלנו קדם דיווח בניירות מצד המשרדים ואנחנו יכולים כך להתייחס ולעשות עבודה רצינית.

אלי אלאלוף: אז באמת ברוך הבא, בבקשה, אדוני היושב ראש.

יולי יואל אדלשטיין: תודה, אדוני יושב ראש הוועדה, חברי אדוני השר, מנכ"ל המשרד שנמצא כאן, בוודאי מזכירת הכנסת, מנכ"ל הכנסת ואנשי יחידת כת"ף.

יולי יואל אדלשטיין: אנחנו באמת, אפילו קצת בהתרגשות, אני חייב לומר, כי זה לא שאני מנסה לומר ש-70 שנה הכנסת לא קיימה ישיבות פיקוח על משרדי הממשלה ולא שהתכנסו הוועדות וחברי הכנסת שנמצאים פה, ותיקים וחדשים, ודאי לא פעם היו נוכחים בזה, אבל מה שקורה היום, יש בשעות האלה 12 שרים בוועדות השונות שמוסרים דיווח.

יולי יואל אדלשטיין: אני שמח על ההיענות הזאת של שרי הממשלה, וכפי שכבר אמרת, ואני לא רוצה לחזור, חבר הכנסת אלאלוף, כאן מגדירים נושאים מראש, יש אפשרות לרדת לעומק הסוגיות ובסופו של דבר גם בהמשך לקבל דיווח על מה שהוצג, האם זה התבצע, איך זה התבצע, מה מתבצע בדיוק ואם לא מתבצע אז למה.

יולי יואל אדלשטיין: אני חושב ששיתוף פעולה מסוג זה יאפשר גם לשרים, לשר כץ לא צריך להסביר את זה, הוא היה יושב ראש פעיל מאוד של הוועדה שאנחנו נמצאים בה כרגע בעבר הלא רחוק, בשיתוף פעולה נכון אפשר להיעזר בחברי הכנסת ולהיעזר בוועדה על מנת לקדם נושאים ולקדם חקיקה שאתה צריך.

יולי יואל אדלשטיין: בעצם מה שעמד לנגד עינינו זה ניסיון לראות מה אנחנו יכולים להציע לחברי הכנסת פרט לכלי הידוע של חקיקה פרטית, שכמה אלפי הצעות חוק מוגשות כל קדנציה ומתוך זה כמה עשרות, כמה מאות, מגיעות לקו הסיום.

יולי יואל אדלשטיין: אנחנו עשינו שעת שאלות במליאה, שרים מכירים את זה וחברי כנסת מכירים את זה והתלונה היחידה שאני שומע על היוזמה הזאת היא שיש חברי כנסת שנמצאים ונרשמים ולא מספיקים לשאול בגלל מגבלות הזמן, אבל אני חושב שזה כלי פרלמנטרי מאוד יעיל לצד יוזמות נוספות.

יולי יואל אדלשטיין: והיום, כפי שאמרנו, יום של דיווח על תכניות הממשלה, תכניות משרדי הממשלה לכנסת.

יולי יואל אדלשטיין: כולי תקווה שאנחנו נזכור את היום כפתיחה של מסורת שתהיה חלק בלתי נפרד מפעילות הכנסת, כמו דברים נוספים שקמו בזמנו.

יולי יואל אדלשטיין: למשל נאומים בני דקה, אני זוכר כנסת שלא היו בה נאומים בני דקה ועכשיו אי אפשר אפילו לתאר את זה והייתה ביקורת כשפעם ראשונה עשו נאומים בני דקה, מה זה שייך ולמה צריך את זה, ואני חושב, אני מקווה לפחות, שפיקוח פרלמנטרי בצורה שאנחנו מציעים היום יהיה חלק בלתי נפרד מפעילות הכנסת וייתן מענה להרבה מאוד סוגיות.

יולי יואל אדלשטיין: אז תודה רבה לך, אני מבקש סליחה מהשר שגזלתי קצת מזמנו.

חיים כץ: לא, אני לא הולך לדבר, זה המשרד.

יולי יואל אדלשטיין: המשרד מדבר, בסדר, שתקן.

חיים כץ: לא, אני אדבר בביטוח הלאומי קצת.

אילן גילאון: אתה עלית במדגם אצל יולי, הוא בודק אותך.

אלי אלאלוף: אתה חייב.

אלי אלאלוף: נוותר לך?

חיים כץ: טוב, אז שני יושבי הראש, של כל הבית ושל הוועדה, וחברתנו מזכירת הכנסת, מכובדיי כולם.

חיים כץ: אני חושב שהנושא של דיווח בפיקוח חייב להיות כי אנחנו, גם השרים וגם הוועדות, הוועדות אני לא יודע, אבל אנחנו, השרים, חייבים להיות מדידים.

חיים כץ: חייבים.

חיים כץ: אם אנחנו לא נהיה מדידים אז אנחנו נוכל לקחת נושא ולעבור ולשבת עליו שנים ואני מברך על זה שאנחנו באים פה לתת נקודות סיום מה עשינו, לשמוע מהח"כים אם לא היינו בסדר במשהו, כי אנחנו לא מושלמים ואלה מבחוץ לפעמים יודעים יותר טוב מאיתנו ומעירים את ההערות שלהם, ואנחנו נקבל את זה באהבה.

חיים כץ: כל ביקורת כזו אנחנו נקבל באהבה, כי אצלנו בוועדת העבודה והרווחה, אחר כך יהיה סשן של הביטוח הלאומי, אז אני לא מדבר עכשיו על הביטוח הלאומי, המטרה שלנו זהה לכל אלה שיושבים פה בחדר, בין הח"כים, בין האורחים, בין נציגי הנכים, זהה לכולם, אנחנו מנסים לעזור לאוכלוסיות המוחלשות.

חיים כץ: מה שמונע מאיתנו להביא תוצאה יותר טובה זה התקציב.

חיים כץ: במסגרת מה שיש לנו אנחנו מנסים לעשות הכול, יחד עם זאת לפעמים אתם לא כל כך מסכימים איתנו ואתם מחליטים שבהצעת חוק כזאת, הפיקוח על המעונות חייב, זה בשביל שמולי, חייב, למה איחרנו פה חמש דקות?

חיים כץ: דיונים עם האוצר על שניים-שלושה מיליון שקל לחודש, עוד תקן, פחות תקן.

חיים כץ: עכשיו, עכשיו, בדרך לפה.

חיים כץ: עוד תקן, פחות תקן, יהיה תקן, לא יהיה תקן.

חיים כץ: כן יהיה תקן, מי ישלם אותו?

חיים כץ: אתה תשלם אותו או הוא ישלם אותו.

חיים כץ: ככה זה עובד.

חיים כץ: אז אנחנו ניתן את הסקירה שלנו, אנחנו נקבל באהבה את ההערות שלכם, כי אנחנו יודעים שהן באות ממקום טוב, כי גם אתם מאמינים שאנחנו רוצים לעזור לאוכלוסיות המוחלשות.

חיים כץ: פה בקטע של משרד הרווחה אני חושב שדווקא עדיף שסמנכ"לים, ראשי האגפים יציגו, או מה שהמנכ"ל יחליט, אבל אני רוצה להגיד דבר אחד לפני שאני מעביר את רשות הדיבור ל - - -

אלי אלאלוף: אתה יכול להתייחס, ברשותך, חיים, לשביתה שנמסרה ברדיו היום?

חיים כץ: של עובדי משרד הרווחה?

אלי אלאלוף: כן.

חיים כץ: אייכלר פה?

ישראל אייכלר: כן.

חיים כץ: אנחנו, יחד עם משרד האוצר, בתשלומי משרד האוצר נותנים סלי מזון לקמחא דפסחא או לחגי תשרי, גם וגם.

חיים כץ: בפעם האחרונה היה ויכוח על 15 מיליון שקל, וב-15 מיליון שקל האוצר נתן תמיד ואנחנו באנו ואמרנו שהאוצר ייתן והאוצר אמר לא, שהמשרד ייתן, שניקח מילדות בסיכון מכאלה וכאלה ואמרנו שאנחנו לא מוכנים.

חיים כץ: מאז משרד האוצר מתנכל לעובדי משרד הרווחה.

חיים כץ: מה שסוכם על תקני רכב, על כוננויות, לא נותן.

חיים כץ: נעשו רפורמות במשרד הרווחה, מה שלא נעשו בשום משרד אחר, הורדו אגפים למִנהלים, הוקם אגף המוגבלויות, היה פעם תקון, אוטיזם ושיקום, עשו מינהל אחד.

חיים כץ: משרד הרווחה, משלושה עשה מינהל אחד.

חיים כץ: משרד הרווחה שקונה שירותים בשישה מיליארד שקל לשנה, לא היה לו סמנכ"לות לפיקוח, לא הייתה מתודולוגיה של פיקוח, היו גונבים לנו אחוז אחד, גנבו 60 מיליון.

חיים כץ: לא הייתה מתודולוגיה של פיקוח.

חיים כץ: הבאנו עכשיו סמנכ"לית לפיקוח.

חיים כץ: הולכים להכניס את הפיקוח כי אנחנו רוצים לדעת מה אנחנו מקבלים תמורת הכסף היקר, כסף לצדקה, מה אנחנו מקבלים עבורו.

קארין אלהרר: זה לא צדקה, זה זכויות.

חיים כץ: זה זכויות, בסדר, אני מקבל את התיקון, אמרתי לך.

חיים כץ: מקבל את התיקון.

חיים כץ: כסף של זכויות מופחתות.

חיים כץ: אתה יודע, כשאתה מביא זכויות, אתה אפילו לא ממצה את כל הזכויות.

חיים כץ: אני רוצה על הכסף הזה לקבל תמורה מלאה, אף אחד לא בדק.

חיים כץ: אף אחד לא בדק למה אין מכרזים 23 שנה בחסות הנוער.

חיים כץ: אף אחד.

חיים כץ: אף אחד לא בדק למה אנחנו משלמים לפי מכסות.

חיים כץ: אני שומע ברדיו שחסר 200, חסר 180, ואני הולך לפי מכסות ועושה מכרז חדש, עכשיו אני לא שומע ברדיו שחסר מקומות.

חיים כץ: אני בא למקום יפה, באמת מקום יפה, בא לביקור ורואה 15 ילדים.

חיים כץ: אני שואל למה יש לנו 15 ולא 36?

חיים כץ: הם אמרו 'כי אין לנו מדריכים', אז למה אני משלם עבור 36?

חיים כץ: כי כך נחתם החוזה.

חיים כץ: לפי מכסות.

חיים כץ: אז הכול שוּנָה, הכול בסדר, אבל אני לא שומע שיש חוסר פתאום, או לא מאות, יכול להיות אחד, שניים, שלושה.

חיים כץ: קראנו בעיתון עכשיו שהעלינו את המחיר כי היינו בבתים של אוטיסטים וכנראה התשלום שאנחנו משלמים הוא לא מספיק במקרים קשים.

חיים כץ: אז אנחנו נוגעים ועושים וצריך סמנכ"לות לפיקוח.

חיים כץ: אז הם החליטו להתנכל לעובדי משרד הרווחה בקמחא דפסחא, שמעת?

ישראל אייכלר: גם השבוע, סלי מזון של הקיץ - - -

חיים כץ: לא תקבל, אם הם לא ישלמו לא תקבל.

חיים כץ: תקשיב מה אני אומר לך, לא תקבל.

ישראל אייכלר: בדיוק.

ישראל אייכלר: רבבות אנשים, אין להם מה לאכול והאוצר לא רוצה לתת את הכסף.

אלי אלאלוף: אז זו הסיבה לשביתה?

חיים כץ: מפסח אין הידברות.

חיים כץ: במשרד האוצר, הפקידוּת.

חיים כץ: אנחנו נשמע את זה ביתר שאת בביטוח הלאומי, על מה שקורה.

חיים כץ: אין הידברות עם משרד האוצר והם לא יכולים להתנכל לי אז הם פוגעים בעובדים, 'לא ניתן לכם את מה שיש לכם'.

חיים כץ: באו העובדים, אמרתי, 'תשמעו, אני לא יודע לתת לכם.

חיים כץ: ניסיתי ולא יודע.

חיים כץ: אתם כעובדים צריכים להילחם על הזכויות שלכם ותעשו מה שאתם חושבים'.

ישראל אייכלר: הפקידים והעובדים הסוציאליים ממש עומדים חסרי אונים, אדוני היושב ראש.

אלי אלאלוף: זה הכרזת שביתה על ידי העובדים של המשרד?

חיים כץ: נו אז מה, אני?

חיים כץ: אני לא שובת.

ישראל אייכלר: הם חסרי אונים, הם לא יכולים לעשות שום דבר.

חיים כץ: הם הלכו לסכסוך עבודה מסודר.

חיים כץ: לצערי אני חייב להגיד לך שהם צודקים, כי הם מושכים את זה כבר שנה, על רפורמות שכל משרד אחר - - - בוא אני אתן לך דוגמה איך הם מקופחים.

חיים כץ: משרד המשפטים, בכלל בשירות הציבורי, אליהו, בוא, חשוב שאתה תדע - - -

אלי אלאלוף: לא, מבשל משהו תוך כדי.

דב חנין: חיים, אי אפשר לדפוק על השולחן של שר האוצר?

חיים כץ: אני לא דופק על שולחנות.

קארין אלהרר: עד כאן, חיים.

דב חנין: חיים, אתה דופק על שולחנות.

דב חנין: אנחנו זוכרים אותך כאן, בכיסא הזה.

חיים כץ: אני רוצה להסביר לכם איך חיים האנשים.

חיים כץ: עובד מדינה שפורש פרישה מוקדמת מקבל תנאים עדיפים אם מוותרים על התקן שלו.

חיים כץ: אם יש עובד שהוא הולך הביתה, הוא מבחינתו שיוותרו על התקן, לא מעניין אותו.

חיים כץ: אם הוא מקבל כפל פיצויים ויותר חודשי הסתגלות, מה אכפת לו אם יוותרו על התקן?

אילן גילאון: מה העובד, הוא - - -

יעל כהן-פארן: מה הוא מחליט?

יעל כהן-פארן: למה זה לשיקולו בכלל?

חיים כץ: אני אגיד לך, תן לי.

חיים כץ: זה מה שמפוצץ גם אותי, אילן.

דב חנין: זה מנגנון לפגוע בשירות הציבורי.

חיים כץ: אני אומר לך מה קורה בשירות הציבורי, מציין עובדות.

דב חנין: לייצר אינטרסים של העובדים נגד השירות הציבורי.

אלי אלאלוף: יש לי הצעה בשבילך.

חיים כץ: עוד משפט, אני גומר את זה ושתבין למה הסכסוך.

חיים כץ: עובד במשרד המשפטים, אומרים לו 'תוותר על התקן כאילו ויתרת, אחר כך נביא תקן אחר' והוא מקבל פיצויים.

חיים כץ: מטפלת במוסד, אי אפשר לוותר על התקן שלה.

חיים כץ: היא קיבלה את הילד כשהוא היה בן שש-שבע, היום הוא בן 37, היא לא מסוגלת לרחוץ אותו, היא לא מסוגלת להרים אותו, היא כבר מבוגרת ב-30 שנה, הזדקנה, אומרים שהיא תקבל חצי פיצויים, כי אי אפשר לוותר על התקן שלה.

חיים כץ: היא מרוויחה 5,000 שקל או 4,000 שקל ובגלל שאי אפשר לוותר על התקן היא תקבל פחות מאחד אחר באותו מגזר.

חיים כץ: זה עוולה, זה עוולה שצריכה להיות מתוקנת והעובדים צועקים וכועסים.

אילן גילאון: רגע, מי ממציא השיטה הזאת?

אלי אלאלוף: יש לי הצעה, ברשותך, חיים.

דב חנין: חיים, שכנעת אותנו שאתה צריך לדפוק על השולחן.

דב חנין: השתכנענו.

אלי אלאלוף: תרשה לי רק משפט, בנוכחותך.

אלי אלאלוף: מאוד חשוב.

אלי אלאלוף: אני מציע את שירותי הוועדה לקיים דיון בנושא הזה ביום חמישי ב-9:00 בבוקר עם נציגי המשרד.

אלי אלאלוף: אני אדאג להזמין גם את נציגי האוצר ותמצא לנכון מי ייצג אותך.

חיים כץ: אני אבוא, בחייך, אני אשב מולם.

חיים כץ: אני אבוא.

אלי אלאלוף: לפני הדיון שיש לנו ב-11:00 על תיירות מרפא, אנחנו נקיים דיון ביום חמישי בשעה 9:00 בבוקר.

חיים כץ: אתה יודע לעשות את זה יותר מוקדם?

חיים כץ: כי אני ב-10:00 בבית הנשיא עם אזרחים ותיקים מעל גיל 100, מביאים אותם לבית הנשיא.

אלי אלאלוף: אני לא שם.

יעקב אשר: עוד לא.

חיים כץ: יש לך זמן.

אלי אלאלוף: נתחיל ב-9:00, תבוא ב-9:00 ותמשיך.

ישראל אייכלר: אדוני היושב ראש, אולי באחת, שיוכל השר לבוא.

יולי יואל אדלשטיין: אני הופתעתי, זאת טעות טירון, לשאול את השר הזה בנושא של שביתות וזכויות עובדים, באנגלית אומרים don't get me started, אז ידעתי ש - - -

אלי אלאלוף: תודה לך, תודה שבאת.

יולי יואל אדלשטיין: אז תודה רבה לכם ותודה, אדוני השר.

אלי אלאלוף: בבקשה, אנחנו נמשיך ישר לדיווח.

אביגדור קפלן: אני אתחיל בדיווח.

אביגדור קפלן: מספר מילות הקדמה.

אביגדור קפלן: נעשתה עבודה גדולה במשרד העבודה והרווחה במשך שלוש השנים האחרונות.

אביגדור קפלן: התחיל בזה קודמי, אליעזר יבלון ז"ל, נקטף בטרם עת, ואני ממשיך את הפעולות שהוא התחיל בהן, כמובן בהכוונת השר.

אביגדור קפלן: אני אתחיל עם התקציב שעמד לרשותנו, שזה המשאב העיקרי במשך שלוש או ארבע השנים האחרונות.

אביגדור קפלן: התקציב גדל, כפי שאתם רואים, מכמעט שישה מיליארד שקל ל-7.4.

אביגדור קפלן: זה התקציב נטו, אליו מתווסף המצ'ינג של הרשויות המקומיות, יש פה גידול של 25%, משאבים נוספים שהמדינה העמידה לרשותנו, שאיתם ביצענו את הפעולות שבהמשך אני אתאר אותן.

אביגדור קפלן: כמובן הביצוע זה לא עבודת יחיד, זה עבודת צוות, יושבים איתי כאן כל פקידי המשרד משתי הזרועות, גם זרוע העבודה וגם זרוע הרווחה.

קארין אלהרר: רגע, התקציב הזה הוא במאוחד?

אביגדור קפלן: התקציב הזה הוא רק של זרוע הרווחה, כתוב למעלה.

אביגדור קפלן: עוד מעט אני אציג גם את התקציב של זרוע העבודה.

אביגדור קפלן: כאן יש את החלוקה של התקציב.

אביגדור קפלן: כפי שאתם רואים, החלק הארי הלך לאנשים עם מוגבלויות, שהתקציב שלהם גדל מ-2.5 מיליארד ל-2.7.

אביגדור קפלן: גם לטיפולים במשפחה, ילדים, זקנים.

אביגדור קפלן: הקטע שצבוע בסגול גדל מ-1.8 ל-2.3, היה גידול למעשה בכל - - -

חיים כץ: אביגדור, כשהייתי יו"ר, ואני לא הולך לקחת את התפקיד של אלי, אני אמרתי שכשמציגים מצגות לא רואים.

חיים כץ: גם אני לא רואה מה כתוב בסגול.

חיים כץ: זאת אומרת אנחנו עושים מצגת, מקרינים אותה לכל אלה שנמצאים פה ואף אחד לא רואה, לפחות אני ואליהו לא רואים מה כתוב שם.

קארין אלהרר: אפשר רק שאלה?

עבד אל חכים חאג' יחיא: פה לא שומעים.

אביגדור קפלן: אני לא אשם בכל הדברים האלה, אני ארים את הקול ואני מבקש, תנו לי את האפשרות להציג ברצף.

קארין אלהרר: רק שאלה.

קארין אלהרר: כשאמרת שהחלק הארי זה תקציב של אנשים עם מוגבלויות, מה בדיוק גדל בתוך התקציב הזה?

אביגדור קפלן: תיכף אני אראה את זה בהמשך.

גדעון שלום: שירותים בקהילה.

אביגדור קפלן: אני אציג את זה בהמשך וגם גדעון ירחיב.

אביגדור קפלן: תנו לנו ברצף כי יהיו כאן כמה דוברים, הזמן שהוקצה לנו מאוד מצומצם וננסה לתאר את הכול.

אביגדור קפלן: באותה תקופה ניתנו לנו גם תקנים נוספים.

אביגדור קפלן: כפי שאתם רואים, כ-240 תקנים במשך ארבע השנים הללו, כאשר עיקרם הלכו לפעילויות של שירותי מבחן ויחידות הסיוע של בתי המשפט ומיעוט של תקנים לפעילויות אחרות.

אביגדור קפלן: ברשויות המקומיות באותה תקופה הוספנו 700 תקנים, יש לכם פה את הפירוט של כולם.

אביגדור קפלן: ובשנת 2019, שתבוא עלינו לטובה, יתווספו עוד 290 תקנים, שנחלק אותם בין 256 רשויות.

אביגדור קפלן: גם ה-700 תקנים הללו חולקו בין הרשויות השונות.

אביגדור קפלן: פעלנו במשך השנה וחצי האחרונות לשינויים די דרמטיים בכל מה שקשור לעבודת המשרד.

אביגדור קפלן: הייתי אומר שיש ארבעה שינויים עיקריים.

אביגדור קפלן: קודם כל קלטנו, אחרי חבלי לידה לא קלים, את זרוע העבודה ממשרד הכלכלה אלינו.

אביגדור קפלן: זרוע העבודה אורגנה כיחידת סמך שבראשה עומד מוטי אלישע, שיושב לשמאלי.

אביגדור קפלן: גם הזרוע הזו התארגנה ותיכף נתאר את התקציב שלה.

אביגדור קפלן: הוקם מינהל מוגבלויות, כפי שהשר אמר, שלמעשה זה היה איחוד של שלושה גופים, אגף מוגבלים שכלית התפתחותית, אגף השיקום ואוטיזם.

אביגדור קפלן: ארגנו מחדש את המחוזות, אנחנו בשלבי ארגון וגם הגדרה מחדש של יחסי הגומלין בין המטה לבין המחוזות והוקם מינהל פיקוח ובקרה בראשותה של תמר פלד אמיר, שיושבת איתנו כאן.

אביגדור קפלן: זה מינהל שאמור לקבוע את תורת הפיקוח והבקרה, להקים את כלי הפיקוח, להתוות את דרכי עבודתם של כ-250 מפקחים שנמצאים אצלנו במחוזות ואנחנו נצטרך לעבות אותה, כי בסך הכול ניתנים שירותים, כפי שהשר אמר, בלמעלה מ-6 מיליארד שקל עם אלפי נותני שירותים, אלפי ספקים, שנותנים שירותים בכל שטחי העבודה שלנו.

אביגדור קפלן: לכן הסוגיה של פיקוח ובקרה היא סוגיה מאוד מאוד חשובה.

אביגדור קפלן: אם נסתכל ברזולוציה נוספת נושאים מסוימים, שגם גיליתם התעניינות בשאלות שקיבלנו, 'נושמים לרווחה', שזו תכנית מוצלחת שבהמשך הסקירה תדבר על כך איריס, גדל התקציב ב-77%.

אביגדור קפלן: שירותים קהילתיים לאזרחים ותיקים, יותר מאשר הוכפל התקציב.

אביגדור קפלן: תכנית ית"ד שהותנעה למעשה בפועל ב-2017, היא החלה עוד קודם בהתארגנות, אבל ב-2017 עמד תקציב של 40 שב-18' הגיע ל-80 וב-19' יגדל עוד יותר, וכמובן התקציב לטיפול באנשים עם אוטיזם כמעט והוכפל, מ-280 ל-474 מיליון שקל.

אלי אלאלוף: אני רק רוצה להזכיר שברשות השר אנחנו נעלה את המצגת הזו לאתר שלנו.

אביגדור קפלן: לגבי אזרחים ותיקים, מצאתי לנכון לשדרג את השירות הזה משירות שהיה במסגרת מינהל שירותים אישיים וחברתיים לאגף שכפוף אליי ויקבל תשומת לב מיוחדת.

אביגדור קפלן: אני חושב שמיליון אזרחים ותיקים, שבתוכם כמה מאות אלפים מקבלים שירותים מהמשרד, מן הראוי שיקבלו את תשומת הלב.

אביגדור קפלן: התקציב הכולל רק של הנושא הזה הוא מעל 700 מיליון שקל.

אביגדור קפלן: אנחנו התנענו את תכנית יחד, הייתה לנו ציפייה גדולה מהתכנית הזו, שתכליתה הייתה להפיג את הבדידות של הקשישים מעל גיל 86 שחיים בגפם.

אביגדור קפלן: אנחנו נתקלים בלא מעט קשיים בהתנעת התכנית.

אביגדור קפלן: עד שקיבלנו את האישור של האוצר לצאת לדרך זה לקח לנו חודשים רבים וכשיצאנו לדרך הסתבר לנו שמה שנקלט יותר טוב זה התכנית הזו עם מרכזי יום מרחוק וליווי מרחוק באמצעות מערכת יוניפר.

אביגדור קפלן: השר ואנוכי ביקרנו אצל זוג קשישים שהתקינו להם את המערכת, שלא מגיעים למרכז היום בצורה סדורה, והם יכולים לתקשר ולהיות נוכחים במרכז היום, לשאול שאלות, לשמוע הרצאות, לעשות תרגילים ביחד עם אנשי מרכז היום.

אביגדור קפלן: זה נקלט יפה מאוד ואנחנו מתכוונים להרחיב את זה.

אביגדור קפלן: לגבי הביקורים בתוך ביתם של קשישים, מסתבר שלא כל כך רוצים זאת.

אביגדור קפלן: כנראה שקשישים שחיים בגפם לא רוצים שיראו אותם בחולשתם ולכן הם די מסרבים לכניסות האלה של קשיש צעיר שאכן יפיג את בדידותם.

חיים כץ: אני יכול להוסיף מילה בעניין הזה, אביגדור?

אביגדור קפלן: כן.

אביגדור קפלן: בבקשה.

חיים כץ: אנחנו הלכנו לפרויקט הזה, יחד, אמרנו שנשלב אזרחים ותיקים שמקבלים הבטחת הכנסה לביקורים בבתים של אנשים מעל גיל 86 שחיים בבדידות, התברר לנו שהקשישים לא מוכנים שיבקרו אצלם.

חיים כץ: במספרים גדולים הם לא מוכנים.

חיים כץ: רצינו לרדת ולהוריד את הגיל ל-80, להרחיב את הפוטנציאל.

חיים כץ: עוד פעם, אייכלר?

קריאה: אייכלר הלך.

חיים כץ: למה אנחנו לא מקבלים את האישור?

חיים כץ: קמחא דפסחא.

חיים כץ: אמרו 'אנחנו לא ניתן לכם לרדת לגיל 80', כי מי שמנהל בפועל את הביטוח הלאומי זה לא מועצת המנהלים ולא המנכ"ל, קמחא דפסחא.

טלי פלוסקוב: מי מנהל?

יעקב אשר: בקיצור, הכול החרדים אשמים.

חיים כץ: נציג האוצר.

יעקב אשר: חיים, הכול החרדים אשמים בסוף.

חיים כץ: לא, קמחא דפסחא.

חיים כץ: הייתם מוותרים היינו עושים סיורי בית.

טלי פלוסקוב: חייבים להוריד את הגיל.

אילן גילאון: מי זה הקמחא דפסחא הזאת?

אילן גילאון: מי זאת?

אלי אלאלוף: מי זאת מי?

טלי פלוסקוב: אתה רוצה שמות?

חיים כץ: היא המועמדת להשאיר את האירוויזיון בארץ.

אביגדור קפלן: ברשותך אני אמשיך.

קריאה: למה כבוד השר מזלזל בזה?

יעקב אשר: לא הוא זלזל, אחרים זלזלו.

קריאה: אתה לא יודע כמה אנשים מחכים לזה.

אלי אלאלוף: נכון מאוד.

קריאה: אני יודעת, אני מחלקת.

יעקב אשר: והשר בעצמו נרתם לזה.

קריאה: חודש לפני כן מתקשרים.

אילן גילאון: היה עדיף שנחיה ב - - - זה היה הרעיון, לא לחיות בחמלה כל החיים.

יעקב אשר: כשנהיה שם תודיע לנו.

אילן גילאון: אפשר להיות שם, זו רק שאלה של מי מקבל ומי משלם.

אילן גילאון: אפשר להיות שם.

אלי אלאלוף: אילן, ברשותך, תאפשר למנכ"ל להמשיך.

אילן גילאון: קמחא דפסחא ובתי תמחוי, זה מה שצריכים?

אביגדור קפלן: בוא נמשיך את הסקירה שלנו.

אביגדור קפלן: אנא תאפשרו לנו לתת את הסקירה.

אלי אלאלוף: כן, תמשיך, בבקשה.

אביגדור קפלן: איריס, אולי את דברי על הנושא של צמצום תופעת האלימות במשפחה, שהייתה פעילות מאוד מאוד אינטנסיבית.

אלי אלאלוף: איריס, תציגי את עצמך לפרוטוקול.

איריס פלורנטין: שמי איריס פלורנטין, סמנכ"לית בכירה, ראש מינהל שירותים חברתיים ואישיים, משרד העבודה, רווחה והשירותים החברתיים.

איריס פלורנטין: בוקר טוב לכולם.

אלי אלאלוף: אני רואה שצריך לתקצב כדוריות וויטמינים.

אלי אלאלוף: לא מדברים בקול רם.

אלי אלאלוף: דברו בקול רם.

איריס פלורנטין: אנחנו מובילים החלטת ממשלה ליישום הטיפול באלימות במשפחה ברמה בין משרדים כשאנחנו תכללנו את המהלך עם כל משרדי הממשלה.

איריס פלורנטין: אנחנו עשינו ועדה מאוד גדולה, בתוכה עשרה צוותים, 200 אנשים השתתפו בבניית תכנית העבודה הזו, ועדה עליונה.

איריס פלורנטין: תכנית העבודה אושרה לפני כשנה.

איריס פלורנטין: אנחנו כרגע נמצאים בעיצומה של הכנסתן של התכניות לתוך התהליך, ואני מיד אפרט, כשמדובר על תכניות בהיקף של 20 מיליון שקלים בשנה הזאת ו-30 מיליון שקלים בשנה הבאה.

אלי אלאלוף: זאת אומרת נכנס, זה כבר מיושם במשפחות?

איריס פלורנטין: נכנס ומיושם ועכשיו אני אפרט על מה אני מדברת.

קארין אלהרר: מה זה כולל.

איריס פלורנטין: מה זה כולל.

איריס פלורנטין: אני אתן מדגם על התכניות שאנחנו כרגע עושים אותן.

איריס פלורנטין: אני חושבת שאחד הדברים החשובים שאני רוצה להתחיל בהם הוא ההכנסה ותגבור של תחנות הטיפול באלימות במשפחה ברשויות המקומיות.

איריס פלורנטין: יש לנו בין 90 ל-100 תחנות כאלה שמטפלות בעיקר בגברים אלימים.

איריס פלורנטין: אנחנו מכניסים עכשיו כ-60 תקנים ראשונים לטיפול בילדים בתוך המשפחה, שעדים לאלימות ובצד האלימות, ומכניסים עוד 50 תקנים להרחבת התחנות להתעללות באזרחים ותיקים.

קארין אלהרר: יש ריצ'ינג אאוט או שמחכים שיגיעו אליהם?

איריס פלורנטין: אנחנו לא מחכים, אנחנו עכשיו מכניסים את התקנים הראשונים ונצא ללקוחות.

איריס פלורנטין: לצד התקנים הללו אנחנו מכניסים גם תקציבים כדי לעשות פעולות מניעה ולהגיע לאוכלוסיות עצמן ולגייס אותם לתוך התכניות.

איריס פלורנטין: בנוסף לזה אנחנו גם עושים תכניות שונות, מותאמות תרבות, מה שאומר לאוכלוסייה החרדית, לאוכלוסייה הערבית, יוצאים אליהם, מתאימים את התכניות ומגיעים אליהם עד הבית כדי לעשות את התכניות.

קארין אלהרר: אני מדברת על הזיהוי של אלימות במשפחה.

איריס פלורנטין: אני רוצה להגיד משהו לגבי הזיהוי.

איריס פלורנטין: אנחנו מוציאים בתכנית הזו, אנחנו כותבים תכנית לזיהוי אלימות במשפחה.

איריס פלורנטין: כלומר אנחנו בונים מודל ייחודי, בין משרדי, בשפה אחת כי כרגע מדברים בשפות שונות.

איריס פלורנטין: הכלי הזה ייצא לפועל ונוכל לאתר את האלימות.

איריס פלורנטין: אנחנו רוצים לסגור את הפער בין כמות האלימות במשפחה שאנחנו מכירים אותה לבין האנשים שמגיעים אלינו.

יעקב אשר: איך הממשק עם משרדים אחרים?

יעקב אשר: משרד החינוך, למשל?

איריס פלורנטין: מעולה.

איריס פלורנטין: אמרתי, יש לנו עשר ועדות - - -

יעקב אשר: יש מערכת שעובדת ביחד?

איריס פלורנטין: אנחנו ישבנו ביחד, בנינו את התכנית ביחד, בכל צוות היו 20 אנשים שבנו את התכנית.

איריס פלורנטין: כרגע יש לנו ועדת יו"רים שמובלת על ידי ויש לנו נציג מכל משרד והוא מדווח על ההתקדמות בכל תכנית.

יעקב אשר: מצוין.

איריס פלורנטין: עוד כמה מילים לגבי התכניות הללו.

איריס פלורנטין: אנחנו מדברים על שדרוג הקו של המשרד, 118, והתאמה שלו לאלימות במשפחה, גם עבורנו וגם עבור המשטרה, המשרד לבטחון פנים.

איריס פלורנטין: אנחנו העברנו תקציב למשרד לבטחון פנים כדי לקחת שוטרים רגישי תרבות ולהכניס אותם ל - - - המשפחה, העברנו תקציב למשרד לשוויון חברתי כדי לתגבר את נושא ההסברה לנשים ומשפחות.

איריס פלורנטין: אנחנו מוציאים עכשיו תקציבים לכוננות לעובדים הסוציאליים כדי שיוכלו 24/7 להגיב בזמן אמת.

איריס פלורנטין: לצד כל התכנית הזאת אנחנו גם עושים תהליך של בדיקה.

איריס פלורנטין: לצד בנייה של מודל של מסוכנות בנייה של מודל לטיפול בגברים ועוד מודלים נוספים.

איריס פלורנטין: אנחנו יוצאים עם שני מחקרים, מחקר ראשון שהולך להעריך את התכניות שאנחנו עושים, מחקר שני שהולך לעשות סקר ארצי לאלימות במשפחה.

איריס פלורנטין: כפי שאמרתי קודם לכן, הפער בין כמה שאנחנו יודעים שיש לכמה שמגיעים לטיפול.

אלי אלאלוף: כמה משפחות יטופלו במודל הנוכחי שאת מתארת?

איריס פלורנטין: אנחנו נעלה כרגע את כמות המשפחות, אני עוד לא יכולה להגיד לך כמה משפחות.

קארין אלהרר: מה היעד?

אלי אלאלוף: בלי תחזית?

אלי אלאלוף: בלי יעד?

איריס פלורנטין: יש לנו בהחלט תחזית.

איריס פלורנטין: אם אני מדברת על כ-14,000 מטופלים בתחנות לאלימות במשפחה, למשל כדוגמה, אנחנו לפחות נכפיל את כמות המשפחות שיכולות להגיע לטיפול בעזרת התקנים שאנחנו כרגע מדברים עליהם.

אלי אלאלוף: מ-14,000 לפי שניים?

איריס פלורנטין: לפחות.

איריס פלורנטין: כי כשאנחנו מדברים על גבר ואנחנו נכניס גם את אשתו וגם את הילדים, אנחנו מדברים על הרחבה מאוד גדולה של האנשים שיגיעו לטיפול.

אביגדור קפלן: איריס, דברי על 'נושמים לרווחה'.

איריס פלורנטין: עוד מילה לפני 'נושמים'.

קריאה: קרוב ל-20% מהזקנים סובלים מהתעללות.

איריס פלורנטין: ואנחנו ממש מכפילים את כמות התחנות.

איריס פלורנטין: צריך להגיד שאנחנו מדברים על כ-80 תחנות ואנחנו מוסיפים עוד 60.

אלי אלאלוף: 60 תחנות?

איריס פלורנטין: נוספות על הקיים בהתעללות בזקנים.

איריס פלורנטין: בהחלט אנחנו כמעט מכפילים את היכולת לטפל באזרחים ותיקים.

איריס פלורנטין: ברשותכם אני אעבור ל'נושמים לרווחה'.

איריס פלורנטין: תכנית ארצית, אמנם לא החלטת ממשלה, אבל תכנית דגל של המשרד, תכנית לטיפול במשפחות בעוני.

אלי אלאלוף: מה זה לא החלטת ממשלה?

איריס פלורנטין: אנחנו התחלנו את התכנית בעקבות המסקנות של הוועדה שלך - - -

קארין אלהרר: בקדנציה הקודמת.

איריס פלורנטין: נכון.

אלי אלאלוף: אבל אני רוצה להגיד, לא צריך החלטה מיוחדת.

איריס פלורנטין: לא צריך החלטה בכלל.

אלי אלאלוף: יש החלטה על הדוח.

איריס פלורנטין: אתה לגמרי צודק, אני פשוט הגבלתי את זה כי קודם דיברתי על החלטת ממשלה, אני כרגע מדברת על תכנית לאומית שהוכרזה בעקבות הוועדה שלך כתכנית לאומית ואנחנו נמצאים בשלב השני שלה.

איריס פלורנטין: 2,505 משפחות סיימו את השנתיים הראשונות ויצאו כמשפחות משוקמות ואנחנו עכשיו מכניסים את המשפחות החדשות כדי להגיע ל-3,300 שעוברות לתהליך של 'נושמים לרווחה'.

אלי אלאלוף: מה זה אומר?

אלי אלאלוף: אם אני זוכר, זה היו 3,000 משפחות ואתם, 2,500 הצלחתם להוציא ממעגל?

איריס פלורנטין: להוציא מהמעגל.

אלי אלאלוף: זה מדהים.

איריס פלורנטין: כן.

איריס פלורנטין: אני יכולה להגיד, אנחנו עוקבים אחרי התכנית הזאת - - -

אלי אלאלוף: 2,505 מתוך 3,000, זה אומר שכשאתה מתייחס למשפחה בצורה הוליסטית כפי שהם עושים, בעבודה של שנתיים אתה מצליח, במרכאות, לשקם.

חיים כץ: זו תכנית מדהימה וגם בה יש שילוב של לא רק משרד הרווחה, זה גם המשרד לבטחון פנים ומשרד החינוך, זה שילוב רב מערכתי והתכנית הזאת עובדת מעולה.

אלי אלאלוף: וזה אומר שזה גם חוסך הרבה כסף בקצבאות של הביטוח הלאומי.

חיים כץ: היא עובדת מעולה, אבל, עוד פעם, חסר תקציב להרחיב אותה.

חיים כץ: השבוע הייתי בקרית משה, בשבוע שעבר בקרית משה ברחובות, אתה רואה את התגובות של האנשים שם, חבל על הזמן.

אביגדור קפלן: נמשיך עם מינהל מוגבלויות.

אביגדור קפלן: גדעון.

גדעון שלום: במינהל מוגבלויות אנחנו עושים שני תהליכים מאוד גדולים ומרכזיים, האחד זה ההקמה וההפעלה של המינהל.

אלי אלאלוף: גדעון, אני לא אהיה נחמד איתך.

אלי אלאלוף: זה לא על חשבון הדוח שאתה התחייבת להביא לנו לפני שנה.

גדעון שלום: אני אשמח להעביר לך אותו מחר בבוקר, הוא קיים.

קארין אלהרר: אפשר היום אחר הצהריים, למה מחר בבוקר?

אלי אלאלוף: לא הבאת אותו.

אלי אלאלוף: אני מזכיר לכם.

אלי אלאלוף: גם אותנו זה מחייב לעשות מעקב, אבל גם אתכם מחייב לעמוד בהתחייבויות שלכם.

אלי אלאלוף: בדיון הראשון, כשהצגת את המנהלת, התחייבת להביא את תכנית העבודה בפחות משישה חודשים.

אלי אלאלוף: אז אני מזכיר שזה מעל לשנה ולא הבאת.

גדעון שלום: אני מקבל את ההערה ואנחנו נעביר אותו.

גדעון שלום: אנחנו עושים כרגע שני מהלכים, אני אתחיל במהלך הראשון, שהוא יותר קצר, זה מעבר של אנשים ממעונות לדיור בקהילה.

גדעון שלום: אנחנו מדברים על תהליך שהתחייבנו לעשות אותו בשלוש שנים לגבי 15% מהאוכלוסייה של אנשים שנמצאים אצלנו במעונות פנימייה, שזה 900 אנשים.

גדעון שלום: אנחנו הוצאנו נכון לעכשיו 520 אנשים ועד סוף 19' נגיע למספר שהתחייבנו עליו.

גדעון שלום: המשמעות של העניין היא שאנחנו כרגע מאפשרים לאנשים שנמצאו במעונות פנימייה עשר, 20 ולפעמים גם 30 שנה, לחוות חיים אחרים במקומות אחרים בקהילה כאשר אנחנו מבטיחים להם את היכולת לחזור למעון או פנימייה במידה שהם רוצים.

אלי אלאלוף: בקהילה זה לא אומר שהם במשפחה.

גדעון שלום: לא, זה דיור בקהילה.

גדעון שלום: תודה על ההבהרה, זה דיור בקהילה, אנחנו בעצם מאפשרים דיור גם בדירה שיכולה להיות בחוזה או מפעיל שייתן פתרון אפילו לבן אדם אחד בדירה.

גדעון שלום: שניים, שלושה, ארבעה, חמישה ושישה אנשים בהתאם לרצף, בהתאם - - -

קארין אלהרר: כמה אנשים בודדים יש לכם בדירה?

גדעון שלום: מעט מאוד, לצערי.

קארין אלהרר: מספר?

גדעון שלום: במהלך הזה של מש"ה מעטים מאוד.

קארין אלהרר: כמה?

קארין אלהרר: מספר.

גדעון שלום: אני לא יכול להגיד לך, מתוך ה-427, כמה המספר, אבל זה מספר מאוד מאוד קטן, פחות מעשרה אנשים.

גדעון שלום: בעיקרון אנחנו נמצאים במקום שאנחנו מאפשרים למערכת לתת פתרונות החל מאחד עד שישה אנשים.

גדעון שלום: אנשים גם יוצאים להוסטלים וזה גם בסדר, אבל המטרה היא ללכת לדירות.

גדעון שלום: נתנו יותר תקציבים לטובת המהלך הזה, אפשרנו לעשות גם פיצול סמלים שיאפשר הפרדה בין הדיור לבין החיים.

גדעון שלום: בבוקר הם יוצאים למסגרות טיפול אחרות או למסגרות תעסוקה תומכות.

גדעון שלום: אנחנו גם פרסמנו מכרז חדש שנקרא 'קהילות ייחודיות' שבו, בשינוי מהמדיניות הקודמת שלנו, אפשרנו לקהילות להכיל בתוכן דירה ובעצם לתת אפשרות לאנשים לחיות בתוך קהילה תומכת.

גדעון שלום: למכרז הזה ניגשו 66 מפעילים חדשים, מתוכם כרגע 20 דירות אושרו לפתיחה מיידית ושש כבר נפתחו.

גדעון שלום: זה מהלך שרק עכשיו עשינו אותו.

גדעון שלום: אנחנו נתנו יותר תקציבים לדירות והוסטלים קיימים על מנת לאפשר יותר יכולת קליטה במקומות האלה ואנחנו עושים הרבה מאוד תכניות עם הצבא והשירות הלאומי, כולל מכינות קדם צבאיות, להכניס לשם אנשים שלנו.

אלי אלאלוף: מה זה במכינות קדם צבאיות אנשים שלך?

גדעון שלום: אנשים עם מוגבלויות ש - - -

אלי אלאלוף: עם מוגבלויות במכינה?

גדעון שלום: כן.

אילן גילאון: כן, אנחנו פוגשים אותם, דרך אגב.

אלי אלאלוף: והם חלק ממכינה כוללת?

אלי אלאלוף: לא רק עבור הנכים?

גדעון שלום: רוב האנשים נמצאים במסגרות ייחודיות, אבל יש גם מעטים שמשתלבים גם במסגרות - - -

אילן גילאון: אני פגשתי בכאלה מכינות ושילוב מלא.

גדעון שלום: אני אומרת שיש גם כאלה וגם כאלה.

חיים כץ: האנשים האלה מאושרים, הא, אילן?

אילן גילאון: חבל על הזמן.

אילן גילאון: זה הרעיון.

חיים כץ: הייתי בסיור בבסיס, לא רק בפלמחים, בדרום, בג'וליס, אתה רואה את השילוב עם האנשים של המוגבלויות ואתה רואה את המשפחות שלהם, אתה אומר הצלת להם חיים.

חיים כץ: אתה בא, משפחות, הם רואים איך הילד שלהם משרת ובא על המדים ועושה את מה שעושה, תענוג.

אילן גילאון: לא סתם בחרנו אותך להיות שר הרווחה.

חיים כץ: אתה רוצה לעבור לנפילות מהבניין?

גדעון שלום: מה שחשוב לציין, ובזה אני אסיים את הקטע של המעבר לקהילה, זה שבמקביל אנחנו גם משפרים את המצב של האנשים שחיים בתוך מעונות הפנימייה ואנחנו מאוד מדגישים את הקטע של השילוב, גם אם אתה חי במעון פנימייה, יש גם את הקטע של השילוב, כולל דירות הכשרה ליציאה לקהילה, כולל זה שאנשים יגורו יותר במתכונת של דירה עם תנאי חיים טובים.

גדעון שלום: בנושא של מינהל מוגבלויות, עשינו את המהלכים הבאים, פתחנו מרכזי זכויות והערכה על מנת לדייק יותר בקטע של שער הכניסה לתוך מינהל המוגבלויות.

קארין אלהרר: כמה מרכזים?

גדעון שלום: שמונה מרכזים, כאשר היעד שלנו זה בחצי השנה הקרובה לאבחן 600 אנשים על מנת ליצור את הפיילוט המעודכן של מודל ההפעלה שלנו.

גדעון שלום: אנחנו במקביל כמובן ממשיכים עם אבחונים של מש"ה על פי חוק.

גדעון שלום: אנחנו הגדלנו את המרכזים למשפחה אצלנו, היו 15 והיום יש 38 מרכזים למשפחה שבהם זה שירות משלים למשפחות שמעבר ליכולת של המחלקות לשירותים חברתיים יש התמחות שנותנת מענה לצרכים הספציפיים והייחודיים של המשפחות וזה מודל מאוד מאוד מוצלח.

גדעון שלום: כמובן שזה נעשה בתיאום מלא עם הרשויות המקומיות.

גדעון שלום: אנחנו עשינו שינוי ארגוני, בזכות המנכ"ל ובזכות השר, 52 אנשים שינו תפקידים במינהל מוגבלויות, עברו מתפקיד לתפקיד, וזה לא תהליך פשוט בשירות המדינה וזה מתקשר למה ש - - -

חיים כץ: עברו בלי שביתות.

גדעון שלום: כן, מה שהשר אמר, אנחנו עשינו תהליך מקצועי שלקח לנו אמנם שנה וחצי - - -

אלי אלאלוף: היו הסתייגויות או חששות מצד העיוורים, איך זה הולך היום?

גדעון שלום: היום, אתה יכול לשאול את נתי, אנחנו במקום אחר לגמרי.

אלי אלאלוף: נתי לא פה, אני שואל אותך.

חיים כץ: הוא בכנס.

גדעון שלום: אנחנו במקום אחר לגמרי, זה גם בזכות ההישג של השר עם הנושא של התקציבים לנושא העיוורים עם הגמלאות, אני חושב שזה מאוד השפיע, אבל אנחנו - - -

אלי אלאלוף: הוא יכול להביא כסף, אנחנו יכולים לחלק אותו.

אביגדור קפלן: לא, אבל זה עובד בסדר.

גדעון שלום: אנחנו עובדים איתו בצורה הרמונית מלאה, מסודרת, עם כל מה שקשור בעניין הזה.

גדעון שלום: אני אסיים במשפט אחד, שזה אתגר שינחה אותנו לדעתי בשנים הקרובות, זה כניסה לעולם תוכן של אנשים עם ריבוי מוגבלויות ואנחנו נמצאים במקום שאנחנו נצטרך להיערך בצורה אחרת מבחינת המשרד על מנת לתת מענים לאנשים שהיום הם לא רק עם מוגבלות אחת אלא עם יותר ואנחנו נערכים לעניין הזה בצורה מסודרת.

גדעון שלום: תודה.

קארין אלהרר: אם אפשר, בבקשה, לקבל את הפירוט התקציבי.

קארין אלהרר: הראית בשקף הראשון עלייה משמעותית בתקצוב של אנשים עם מוגבלויות במשרד, אם אפשר לקבל את הפירוט על מה כל הכסף.

אביגדור קפלן: אנחנו נשלח את זה, אין לי את זה כרגע.

אלי אלאלוף: זה בדיוק מה שעשינו גם בדיון הקודם.

אלי אלאלוף: חלק מהתשובות, אני אבקש לקבל אותן בכתב, מופנה ישר לשואל עם העתק לוועדה, שנוכל להפיץ את זה.

אביגדור קפלן: בסדר.

גדעון שלום: במהלך רב שנתי, המוגבלויות החוץ ביתי היה 75%, היום זה עומד על 81%, החלק היחסי.

גדעון שלום: עשינו שינוי מאוד משמעותי לכיוון הקהילה.

חיים כץ: אתה יודע לתת לה עכשיו תשובות בעל פה?

חיים כץ: את הפירוט של הכספים?

חנן פריצקי: בגדול השינוי בתחום המוגבלויות היה - - -

אלי אלאלוף: תציג את עצמך לפרוטוקול.

חנן פריצקי: חנן פריצקי, מנהל אגף תקציבים, משרד העבודה והרווחה.

חנן פריצקי: בגדול השינוי במוגבלויות נבע מהרחבה, הן של שירותים, הרחבנו מרכזי תעסוקה, הגדלנו בפריסה ארצית - - -

חיים כץ: לא, רד לפרטים, כמה כסף, מספרים.

חיים כץ: עברנו מפה לפה, העברנו מפה לפה.

קארין אלהרר: אתה נשמע מודאג.

קארין אלהרר: אתה עושה פרצוף מודאג.

חנן פריצקי: הרחבנו שינוי למוגבלים בסדר גודל של 30 מיליון שקל, פריסה של מרכזים לתעסוקה בתחום של מוגבלים, הקטנו קבוצות - - -

אלי אלאלוף: מותר לי לשאול אותך שאלה?

חנן פריצקי: כן.

אלי אלאלוף: אתה חסכת ממקומות אחרים והעברת?

חנן פריצקי: לא, הכול תוספות.

חנן פריצקי: אנחנו הגדלנו - - -

אלי אלאלוף: רק תוספות?

אלי אלאלוף: לא, זה גם טוב לחסוך.

חנן פריצקי: היו תוספות מאוד משמעותיות.

חנן פריצקי: אז אל"ף, אנחנו בוחנים את עצמנו כל הזמן מהבחינה הזאת, אנחנו מנסים להתייעל ולחסוך כל הזמן ולבדוק איפה אנחנו יכולים - - -

שמחה בניטה: זה 4.2 מיליארד.

חיים כץ: אבל זה לא מפה.

קארין אלהרר: אדוני השר, אני מציעה שבאמת נהיה - - -

חיים כץ: שתקבלי את זה?

חיים כץ: קודם כל אמרת לעובד שלי שהוא לא רציני.

קארין אלהרר: אני אמרתי לא רציני?

חיים כץ: את רוצה תשובה רצינית, הוא לא נותן לך תשובה רצינית.

קארין אלהרר: לא, הוא נותן תשובה של בערך.

חיים כץ: לא, תקבלי את זה בדף, בסדר.

דב חנין: אם אפשר רגע לחזור מהמספרים למינהל המוגבלויות, אדוני היושב ראש.

דב חנין: אדוני, אחד החששות שליוו את המהלך הגדול הזה של הקמת מינהל המוגבלויות היה שמוגבלויות ספציפיות לא יקבלו את היחס ואת הידע הספציפי שנצבר לאורך השנים.

דב חנין: היום, כשאתם כבר בתוך המהלך, מה ההערכה שלכם?

דב חנין: למשל הייתה ביקורת לגבי אנשים עם עיוורון, שהם איכשהו לא יקבלו את סל השירותים הספציפי שמתאים להם.

דב חנין: איך אתם מתמודדים עם זה?

דב חנין: מה הניסיון שנצבר בהקשר הזה?

חנן פריצקי: קודם כל לא קיצצנו אף שירות ואף מענה שניתן בעבר ביחס לאנשים היום, יתרה מכך, בעצם אנחנו מאפשרים לאנשים עם מוגבלויות ספציפיות ליהנות לא רק ממה שקיים היום, אלא להשתלב במערכות אחרות.

חנן פריצקי: אם אני אקח דוגמה של תעסוקה, אם אנשים עיוורים עד היום בדרך כלל היו רק עם אנשים עיוורים, היום אנחנו באים אליהם ואומרים להם 'חבר'ה, אנחנו הולכים לפי רמת התפקוד של האנשים.

חנן פריצקי: אם אתם ברמת תפקוד של אנשים שמתאימה לאנשים עם מוגבלויות אחרות אז אתם בהחלט יכולים להיכנס ולהשתמש בפלטפורמה ובמתקנים של אנשים אחרים שהם במוגבלויות אחרות', וגם אנשים שהם לא רק עם מוגבלויות אלא גם כמובן לכיוון השוק הפתוח.

חנן פריצקי: זה שהיום יש חבירה בינינו לבין זרוע העבודה זה מאוד יקל על הקטע של השטף ושל הרצף הטיפולי בינינו לבינם.

חנן פריצקי: אנחנו כרגע עובדים על כלי אבחון מסודרים וגם על יכולת של להשתמש בשתי הפלטפורמות.

קארין אלהרר: רק שאלה פרטנית.

אלי אלאלוף: יש לנו בעיה של זמן.

אלי אלאלוף: ב-12:05 משנים פאזה ועוברים לביטוח הלאומי.

אביגדור קפלן: אנחנו לא נספיק הרבה.

אביגדור קפלן: אני מציע שאת התשובה נשלח לכם.

דב חנין: לשנה הבאה צריך לעשות את זה יום שלם, באמת, כל כך הרבה נושאים.

אלי אלאלוף: חבר'ה, אני קיבלתי תכתיב ומילאתי אותו.

חיים כץ: אתה יודע מה היתרון בחברים בוועדה שלך?

חיים כץ: שהם מחויבים לנושא והם רוצים לשמוע והם שמים את ליבם ונפשם בעניין ושעה זה לא מספיק.

אלי אלאלוף: אבל לפעמים הם משאירים להחליט פה אחד.

אביגדור קפלן: פה אני אנסה לעבור במהירות בשבע הדקות, עשר הדקות שנותרו, על כמה דברים חשובים נוספים.

אביגדור קפלן: יש את תכנית ית"ד שיצאה לדרך.

אביגדור קפלן: נשמע את מירב.

אביגדור קפלן: תאמרי מספר מילים על תכנית ית"ד.

אילן גילאון: לא יהיה לנו זמן לתת מחמאות לשר?

אלי אלאלוף: מירב, נקשיב לך.

אלי אלאלוף: חמש דקות יש לך.

אביגדור קפלן: בקצרה, שלוש דקות.

מירב דדיה מולד: שלוש דקות.

מירב דדיה מולד: גם לפני חודש נתנו סקירה ארוכה פה על ית"ד, אז הוועדה מכירה את התכנית.

אלי אלאלוף: שתדעו שאנחנו עושים תמיד מעקב, שלא תחשבו.

מירב דדיה מולד: בסדר גמור.

מירב דדיה מולד: אז תכנית ית"ד, תכנית לאומית לצעירים בסיכון, עברה החלטת ממשלה ב-30 באוקטובר 16', התחילה פעילות בינואר 17', פועלת היום ב-114 רשויות, סך הכול 130 עובדים, מתוכם נקלטו כבר 120 שעובדים בפועל.

מירב דדיה מולד: אנחנו בישורת האחרונה של הקליטה.

מירב דדיה מולד: כל 250 הרשויות קיבלו תקציבי פעולה, זאת אומרת גם רשויות שלא קיבלו תקן ית"ד מתוקף חלוקת התקנים של ה-100 תקנים - - -

קארין אלהרר: אז איך הם יוציאו את הכסף?

מירב דדיה מולד: לא, אז הם בוחרים תכניות, כמו למשל מרחב מקדם תעסוקה, כמו תכניות דיור, יש להם ספר של תכניות, 11 תכניות - - -

קארין אלהרר: אבל מי הבן אדם שימליץ להם - - -

מירב דדיה מולד: רגע, קארין, אני אסביר איך התהליך עובד.

אלי אלאלוף: רגע תגידי בבית, פה תגידי סליחה.

מירב דדיה מולד: סליחה.

מירב דדיה מולד: הרשות מקבלת את התקציב שהוקצה לה על ידי המשרד, יש לה ספר תכניות מתוכו היא יכולה, בהתאם לצרכים של הצעירים שלה, היא יכולה לבחור תכנית מאחת התכניות.

קארין אלהרר: הבנתי, מירב, אבל מי הבן אדם?

מירב דדיה מולד: בתוך התכנית יש כוח אדם, התכנית בנויה מכוח אדם.

מירב דדיה מולד: מי הבן אדם שעוזר להם לעשות את ה - - -

קארין אלהרר: בסוף צריך איש קשר.

יעקב אשר: לא, האם יש מנהלת של ית"ד בכל רשות, מנהל או מנהלת?

מירב דדיה מולד: אנחנו מדברים על רשויות קטנות שלהם יש מנהל מחלקה או עובד נוער וצעירים.

מירב דדיה מולד: עובד נוער וצעירים, או מנהל המחלקה, בוחר את התכנית הרלוונטית ומתחיל להפעיל אותה כשיש לו כוח אדם בתוך התכנית.

אביגדור קפלן: הקצינו 100 תקנים בתוך התכנית.

מירב דדיה מולד: לא, אני מסבירה שיש 114 רשויות עם תקן ית"ד.

מירב דדיה מולד: גם הרשויות האחרות, מתוך ה-250, קיבלו תקציבי פעולה של ית"ד, ואני מסבירה איך זה עובד.

אלי אלאלוף: זה מתבצע באמצעות צוות קיים.

אלי אלאלוף: זה טוב, זה התייעלות של המערכת.

מירב דדיה מולד: זה קיים, אבל זה תכנית תוספתית.

קארין אלהרר: לא, בסדר גמור, השאלה אם הם מבינים על מה להוציא את זה.

אלי אלאלוף: אני חושב שזו החלטה טובה מאוד.

מירב דדיה מולד: יש פיקוח שלם שמלווה אותם, שמגיע לרשות, שבודק איתם את הצרכים, יש מערך שלם שמלווה את כל הפתיחה הזאת.

יעקב אשר: הפעילות מתוקצבת באופן מלא או במצ'ינג?

מירב דדיה מולד: היא מתוקצבת כמו כל שירותי הרווחה במצ'ינג, כמו שכל שירותי הרווחה בישראל מתוקצבים.

חיים כץ: להוציא המעונות, בניית מעונות זה בלי מצ'ינג.

אלי אלאלוף: אני רוצה לציין שהיה דיון פה עם צה"ל והוא דיבר בשבחים אדירים על התכנית המשותפת שלכם ורק היו רוצים להגדיל אותה.

אלי אלאלוף: אז תעשו הכול, כי באמת אצלם זה נראה מאוד מעשי בזכות השילוב בין שני המשרדים.

מירב דדיה מולד: נכון.

מירב דדיה מולד: זו דוגמה טובה לשיתוף פעולה שבעצם מיטיב מערכות שעובדות ביחד לטובת אוכלוסייה מוחלשת.

אביגדור קפלן: אוקיי, נעבור בכמה מילים בזמן שנותר.

אביגדור קפלן: השילוב של זרוע העבודה עם זרוע הרווחה אפשר לנו להעמיק את הסינרגיה בנושא התעסוקה, בנושא הכשרה מקצועית.

אביגדור קפלן: זרוע העבודה, התקציב שלה הוא 3.4 מיליארד שקל, ירשנו את זה ממשרד הכלכלה, תקציב 18' כבר היה סגור, תקציב 19' נשאר פחות או יותר כמו 18'.

חיים כץ: טוב, ה-18' אנחנו עשינו.

חיים כץ: ב-18' אתה רואה את הקפיצה, קפיצה מ-16' לזה, זה תקציב שאני ישבתי עליו.

אביגדור קפלן: הבעיה בתקציב הזה בעיקר, אתם רואים שהגידול העיקרי היה במעונות יום.

אלי אלאלוף: אפשר לקבל מספרים על מעונות היום?

קארין אלהרר: אוה, זה מוביל לשאלה מה קורה עם חוק הפיקוח על המעונות.

חיים כץ: מאז שקיבלנו נבנו בפועל, או נבנו וניתנו סמלים ל-230 מעונות יום.

חיים כץ: תכפיל עכשיו 75 ב-230, יתברר לך ש-18,000 ילדים, והאוצר רואה את זה מיד בסבסוד.

חיים כץ: פעם ראשונה, בשבילך, אלי, שההרשאות לשנת 18' ניתנו בינואר 18'.

חיים כץ: לצערי החלוקה היא חלוקה מאוד קשיחה.

חיים כץ: 25% הולך לערבים, 15% הולך לחרדים, 15% הולך לפריפריה ו-45% הולך למגזר הכללי.

חיים כץ: לצערי החרדים והערבים לא מממשים את הפוטנציאל שיש להם וזה בלי מצ'ינג ואנחנו לא יכולים להשיג את הכספים.

חיים כץ: זאת אומרת בשנת 18' אני כבר ביולי תקוע עם 100 מיליון שקל של חרדים וערבים שלא ביקשו את הכסף ואני לא יכול להסיט לפריפריה - - -

יעקב אשר: חלק מהבעיה זה קרקע.

חיים כץ: עזוב אותי מבעיות.

חיים כץ: אני לא נכנס לבעיות.

חיים כץ: שנייה, אתם תוקעים לי כסף.

סעיד אלחרומי: אנחנו לא תוקעים, הממשלה תוקעת כסף, כי היא לא מאשרת תכניות מתאר והרחבות והתקציבים נשארים.

חיים כץ: תקשיב, אני קיבלתי כסף לבנות מעונות, הכסף הזה שאני לא בונה חוזר לאוצר.

חיים כץ: כשנגמרת שנה הכסף חוזר לאוצר.

חיים כץ: כשיש בעיה של הפריפריה ויש בקשה של הכללי לבנייה.

חיים כץ: פעם ראשונה, אני אומר לך, בשנה הזאת.

עבד אל חכים חאג' יחיא: כבוד השר - - -

חיים כץ: פעם ראשונה שאני מסתכל על אלה שחילקתי, כמעט 85% עמדו באבני דרך, ביקשו כסף.

חיים כץ: זאת אומרת עמדו 30% ו-60%, זאת אומרת יצאו לבנייה.

חיים כץ: לפני זה, כשאני קיבלתי את זה, 80% בכלל לא הגישו תכניות.

יעקב אשר: לא היה ניצול.

חיים כץ: לא ביקשו אבני דרך.

חיים כץ: זאת אומרת יש דרמטיזציה.

חיים כץ: עכשיו אנחנו יושבים על הפיקוח, אמרתי מקודם שאיחרתי לפה בגלל שישבנו על הפיקוח, היום - - -

קארין אלהרר: אדוני, מתי יהיה חוק?

חיים כץ: את רוצה שאני אענה לך?

קארין אלהרר: כן.

חיים כץ: אז תקשיבי.

קארין אלהרר: אני מקשיבה.

חיים כץ: אז תני לגמור משפט.

קארין אלהרר: בבקשה.

חיים כץ: אז היום בשמונה וחצי בערב נמשיך את הדיון עם האוצר ואני מקווה, מאוד רוצה לקוות, שאנחנו ביום ראשון נעביר בוועדת שרים את הצעת החוק לפיקוח על המעונות, אני עושה כמיטב יכולתי.

קארין אלהרר: בסדר.

קארין אלהרר: העברתם את זה בטרומית, יאללה - - -

אלי אלאלוף: כולל הסיפור של הקרקע?

חיים כץ: לא, היא מדברת על משהו אחר.

אלי אלאלוף: מה שבולם אותך בבנייה זה קרקע.

חיים כץ: לא, היא לא מדברת על הבנייה, היא מדברת על פיקוח.

חיים כץ: זה גמרנו, עברנו נושא.

יעקב אשר: אני רוצה לדבר שנייה על הבנייה.

יעקב אשר: עוד לא עברנו, אני רוצה לדבר.

חיים כץ: אני יודע שביקשת להעלות את האפשרות לתת בפעוטונים, לעלות מחמש לשש.

יעקב אשר: זה עוד דבר, אני רוצה לדבר על הקרקע.

חיים כץ: גם כשאנחנו עובדים על הפיקוח של המעונות, אנחנו עובדים על זה באופן הזה שנוכל להעלות מחמש לשש ואז זה ייתן מענה לאיזה 5,000 או 6,000 ילדים.

חיים כץ: זה שאני יודע זה לא הולך כל כך פשוט.

חיים כץ: אני רוצה שתבין את זה.

יעקב אשר: רציתי משהו לגבי הקרקע, אדוני היושב ראש.

אלי אלאלוף: יש סדר.

אלי אלאלוף: עבד אל חכים.

עבד אל חכים חאג' יחיא: כבוד היושב ראש, יש את החלטת הממשלה 922 שמכוחה יש לך את התקציבים לבניית מעונות.

עבד אל חכים חאג' יחיא: בגדול.

חיים כץ: אבל אתה לא בונה.

חיים כץ: החזרתי 100 מיליון לאוצר.

עבד אל חכים חאג' יחיא: סליחה, תן לי להשלים.

עבד אל חכים חאג' יחיא: ביום רביעי האחרון אני העליתי את הנושא של הקצבת תכניות מתאר ותכניות מפורטות ליישובים הערביים.

עבד אל חכים חאג' יחיא: המצב דהיום, אני אפילו לא מדבר על ההימשכות של התכניות עצמן, שחמש שנים יעברו ולא יהיו לנו תכניות מאושרות.

עבד אל חכים חאג' יחיא: יש הסכם אסטרטגי של 15 רשויות מקומיות שעד עצם היום הזה רק 11% מהתקציב הועבר אליהן, ואז, כשאתה לא מאשר תכניות אתה תבוא ותגיד לי, 'אני לא עבריין בנייה, אני לא אבנה ללא היתר', אז התכנית הזו היא של הממשלה, של האוצר שהוא - - -

חיים כץ: בוא, אני אגיד לך.

עבד אל חכים חאג' יחיא: סליחה, תן לי להשלים.

עבד אל חכים חאג' יחיא: התכנית הזו היא להחזיר את הכסף וזו עוד רמאות של הממשלה בקשר לתכנית הכלכלית.

עבד אל חכים חאג' יחיא: אני מתכוון למילה, כשבאים ואומרים 'יש לנו תקציב', הגודל של התקציב, אפילו הייתה רמאות מה הגודל שלו, שזה 9.5 מיליארד במקום 13 ו-15 שהעלו והיום תכניות המתאר, התכניות המאושרות, לוקחות לנו את הכסף - - -

חיים כץ: גם אני יכול לשאול אותך שאלה?

עבד אל חכים חאג' יחיא: כשאני אסיים.

חיים כץ: לידך יושב חבר כנסת שאצלו יש מעונות שלא מאוכלסים, גמורים, בנויים.

אלי אלאלוף: איפה?

חיים כץ: במגזר הבדואי בנגב.

חיים כץ: הם בנויים, הם מסודרים, מחכים שיבואו הילדים.

עבד אל חכים חאג' יחיא: מה שאני יכול להגיד, כל עוד שלא תהיה יוזמה לעשות תכנית מפורטת נקודתית לאותו מקום של מעון היום, שתלך ביחד, לא תחכה לתכנית המתאר ולא תחכה לתכנית המפורטת אלא השטח הזה הוא צבוע, שיהיה שטח ציבורי וללכת לבנות, אתם לא תבנו וכל הכסף הזה שלכאורה באתם ואמרתם - - -

חיים כץ: אני לא ראש הממשלה.

חיים כץ: חאג' יחיא, אני לא ראש הממשלה.

עבד אל חכים חאג' יחיא: אבל זה העובדות, אתה בא ואומר לי שמחזירים את הכסף.

חיים כץ: תגיד לי, אתה מחכה - - -

עבד אל חכים חאג' יחיא: אני אומר לך שאתה לא מתאמץ - - -

חיים כץ: אז עד שלא יהיה לך רישיון תבוא אליי ותגיד לי 'בשביל שלא יחזור לאוצר תפנה את זה לפריפריה, תבנה בזה', אבל אתם לא נותנים לי, זאת אומרת - - -

עבד אל חכים חאג' יחיא: מי לא נותן לך?

עבד אל חכים חאג' יחיא: אתה אומר 'אני לא יכול לעשות הסבה'.

חיים כץ: כי אני לא ראש הממשלה, הבנת?

עבד אל חכים חאג' יחיא: לא, אתה במשרד שלך אתה אומר שאתה לא יכול לעשות הסבה.

חיים כץ: כי האוצר לא נותן לי.

עבד אל חכים חאג' יחיא: זהו, האוצר הוא זה שאחראי על התכנון, האוצר הוא זה שאחראי על מינהל התכנון.

חיים כץ: האוצר לא נותן לי לעשות הסבות.

עבד אל חכים חאג' יחיא: האוצר אחראי על מינהל התכנון שמעביר את הכסף.

חיים כץ: כי זה חלוקה קשיחה, זה תקציב לערבים - - -

עבד אל חכים חאג' יחיא: כבוד השר, האוצר הוא זה שאחראי על מינהל התכנון שלא מעביר את הכסף, שלא מעביר - - -

אלי אלאלוף: טוב, אני חייב להגיד לכם, זה די מתסכל.

יעקב אשר: אפשר מילה אחת?

אלי אלאלוף: בבקשה, יעקב.

יעקב אשר: אני רוצה לומר קודם כל, אדוני היושב ראש, שבאמת מאז שהשר תפס את העניין הזה של הניצול, אני יודע את זה מידיעה אישית - -

חיים כץ: חאג' יחיא, עכשיו הוא מדבר דברים טובים.

חיים כץ: אל תפריע.

אלי אלאלוף: אתה רוצה להחליף אותי?

אלי אלאלוף: אני אחליף כיסא.

דב חנין: הוא אהב את הכיסא הזה פשוט.

אלי אלאלוף: אז שיבוא לפה, אני לא אגיד מה אני חושב על הכיסא, על הכיסא שלו אני אגיד.

עבד אל חכים חאג' יחיא: לא, בקדנציה הבאה.

יעקב אשר: אין ספק שרמת הניצול היום של בניית המעונות, אי אפשר להשוות אותה למה שהיה לפני שנתיים.

יעקב אשר: אני אומר את זה בידיעה והיו גם דיונים על העניין הזה, ובכלל בעשור האחרון.

אלי אלאלוף: אז בוא נתקדם.

יעקב אשר: אני אקח דווקא את הנקודה הבעייתית.

יעקב אשר: יש בעיות שהן אובייקטיביות, אדוני השר.

יעקב אשר: אלה לא בעיות שלך, לא אתה יצרת אותן ואתה גם לא תוכל לפתור אותן.

יעקב אשר: אני מדבר כרגע על האזורים החרדיים, אבל זה לא רק האזורים החרדיים, יש היום מדיניות ציפוף במדינת ישראל, בכל מקום צפוף יש בו חוסר של קרקע ציבורית לדברים הללו.

יעקב אשר: ברגע שאין לך קרקע ציבורית אתה לא יודע להעביר את הכסף הזה לבנייה.

יעקב אשר: לכן מה שאני מציע - - -

אלי אלאלוף: אתה עלית כיתה, לא?

אלי אלאלוף: פעם היית ראש עיר של עיר גדולה ללא קרקע.

יעקב אשר: אבל דווקא בגלל זה - - -

אלי אלאלוף: לי יש הצעה.

יעקב אשר: אבל תן לי רגע להציע קודם.

אלי אלאלוף: למה לא עושים הצעת חוק מיוחדת לקרקע עבור המעונות?

יעקב אשר: דקה, דקה, יש מקומות שכבר אין קרקע, העיר כבר מבוגרת.

יעקב אשר: אני חושב שהפתרון צריך להיות שחלק מהתקציבים הללו יילכו על סיוע בשכירות, לתת למפעילים את האפשרות לשכור מקומות, גם במקומות שבהם שווי השוק הוא גבוה, עם השתתפות שלהם, אחרת לא יהיה - - -

אלי אלאלוף: אוקיי, אני חייב לסיים עוד חמש דקות.

יעקב אשר: אבל אני לא יודע למה אתה לא - - -

אלי אלאלוף: לא, אני שמעתי.

אלי אלאלוף: להגיד שכירות, שכירות, גמרנו, לא צריך לפרט.

אלי אלאלוף: הוא מבין מה זה שכירות.

אלי אלאלוף: חבר'ה, אל תכבידו.

אלי אלאלוף: יש אנשים שהם מסומנים בשקט, לא לקחו את זכות הדיבור, ויש כאלה שלא ועוד רוצים את זכות הדיבור.

יעקב אשר: אני מודה על ההקשבה.

יעקב אשר: תודה רבה.

אלי אלאלוף: בוודאי אתה מודה

קארין אלהרר: מה קורה עם פיקוח על עובדי בנייה?

אלי אלאלוף: לא, זה לא עכשיו.

אלי אלאלוף: אלה לא הנושאים שביקשנו לדון בהם.

חיים כץ: למה?

חיים כץ: אני יכול לתת את זה גם.

אלי אלאלוף: אתה יכול לתת, אבל מה תגיד?

אלי אלאלוף: שהמצב נוראי?

חיים כץ: שאלת שאלות, אני לא ישנתי שבוע, ידעתי שתשאלי שאלות, כל הזמן קוראת את החומר.

אלי אלאלוף: טוב, דב חנין ואחר כך אילן גילאון.

דב חנין: תודה, אדוני.

דב חנין: באמת הערכה על הפעילות שלך, באמת ברמה האישית והעבודה הגדולה במשרד, ובכל זאת שני פערים שמטרידים אותנו.

דב חנין: פער אחד בנושא הקשישים הוא קודם כל השאלה של כמה כסף יש להם ואיך אנחנו מעלים את ההכנסה של הקשישים במדינת ישראל.

חיים כץ: זו שאלה שצריכה להיות במושב הבא, כי המושב הבא הוא ביטוח לאומי.

אלי אלאלוף: אוקיי, אז תישאר למושב הבא.

דב חנין: בסדר גמור.

דב חנין: ושאלה שנייה, בכל זאת, אדוני, כיוון שאתה איתנו כאן, היעד שלכם בנושא תאונות עבודה היה ירידה ב-10%, בפועל יש לנו עלייה ב-20%.

דב חנין: יש לכם מכשיר של עיצומים כספיים שהוא מכשיר חזק מאוד, שאנחנו המצאנו אותו בחוקים סביבתיים, אבל יש לכם אותו היום בחקיקה חברתית.

דב חנין: אנחנו לא ראינו פרסומים כמה עיצומים כספיים כאלה הוטלו, האם - - -

חיים כץ: אני אענה לך.

אלי אלאלוף: לא, יש פה אנשים שגם שאלו.

חיים כץ: אבל זה מעניין אותם, כי אנשים נפלו.

אלי אלאלוף: עוד מעט תקבל חמש דקות לתשובות.

דב חנין: השאלה היא האם זה לא פורסם או שזה לא הוצע?

דב חנין: או לא ניתנו עיצומים כספיים כאלה, ואם לא, למה?

חיים כץ: אני אענה.

אלי אלאלוף: ברשותך, אילן, בבקשה.

אילן גילאון: אני אגיע לקטע שהשר הכי רצה אותו.

אילן גילאון: גילוי נאות, השר הוא חבר שלי ואני חפץ ביקרו, יחד עם זאת אני רוצה להגיד שעל אף התפקיד שהוא התפקיד הקשה והסיזיפי ביותר בממשלה - - -

חיים כץ: והכי מרתק.

אילן גילאון: תרתק את עצמך במה שאתה רוצה, אני אומר הכי קשה, כי זה הדבר שהכי באים אליו בטענות.

אילן גילאון: שר האוצר יכול לחלק, הוא צריך תמיד לכסות על כל הפצעים ואני אומר בסך הכול, באופן יחסי, אל תעוף על עצמך, אבל באופן יחסי נדמה לי שזה המשרד שמשיג את היעדים שלו מתוך באמת תפיסה כוללת, תפיסה אוניברסלית, אורתופדית, גם הנושא של איגום הפונקציות בתוך המשרד הוא דבר חשוב, גם ההתייחסות לעבודה בתוך הרווחה הוא דבר חשוב ואני חושב שזה ללכת קדימה, להיות הפרמדיק של ה - - -

אלי אלאלוף: טוב.

אילן גילאון: לא, לא הגעתי לשאלות.

אילן גילאון: אל תחשוב שבגלל שאני חבר שלך - - -

אלי אלאלוף: לא, אבל הביטוח הלאומי התכוננו ואנחנו כבר גלשנו על הזמן שלהם.

אילן גילאון: הראשונה זה בנושא של תאונות העבודה, מה קורה בתחום הזה, אנחנו כל הזמן מתבשרים - - -

אלי אלאלוף: חבר'ה, יש לנו דיון בקרוב רק על תאונות עבודה.

אילן גילאון: בסדר.

אילן גילאון: סבבה.

אילן גילאון: דבר שני, אני הנחתי לפני חודשים מספר הצעת חוק במשרד שלך - - -

אלי אלאלוף: חאג' יחיא, מתי קבעת את הדיון על תאונות העבודה?

ענת כהן שמואל: יש ביום שלישי.

עבד אל חכים חאג' יחיא: יש לנו מחר דיון, אבל זה לא בעניין הזה.

אלי אלאלוף: מחר תהיה פה.

חיים כץ: כן.

חיים כץ: אבל לא בעניין הזה.

אלי אלאלוף: בעניין אחר.

אילן גילאון: אני שואל אותך מה שבעניין שלי.

אילן גילאון: אני הנחתי במשרד שלכם הצעת חוק שבהחלט כוללת ומאגמת את הנושא של דיור בקהילה, של מה שנקרא לקיחת הזכויות והעברת זכויות ממקום למקום, זאת אומרת אוניברסליות בעניין הזה, שלבן אדם תהיה אותה זכות במוסד, בבית ובכל מקום שהוא יבחר לנכון, שהזכות תלך איתו.

אילן גילאון: אם יש לו יד, שזכותו תהיה קשורה לידו, אם אין לו, לרגלו וכו' וכו'.

אילן גילאון: זה דבר שני.

אילן גילאון: ודבר שלישי, הנושא של מצלמות בגני ילדים, מדוע המשרד שלכם לא תומך בעבודה מועדפת לגבי סייעות לגננות היום?

אלי אלאלוף: תרשום, בבקשה, כי חלק מהתשובות תצטרכו לתת - - -

אילן גילאון: כי המצלמה בכל הכבוד לה פותרת חלק מהבעיה, לא את הבעיה המהותית הגדולה.

אלי אלאלוף: קארין, רצית עוד שאלה?

קארין אלהרר: רציתי רק לשאול, בדיון שהתקיים בוועדת צוות חלוקתי, אם אני לא טועה - - -

אלי אלאלוף: הייתה פעם ועדה כזו.

קארין אלהרר: כן, זכרה לברכה, הייתה אמירה של משרד העבודה שיש חסר של כ-40 מפקחים על עובדי בנייה.

קארין אלהרר: רציתי לדעת מה קרה מאז לעניין מספר המפקחים, האם אוישו התקנים?

אלי אלאלוף: תודה.

אלי אלאלוף: איציק, שאלה אחת.

איציק שמולי: כן.

איציק שמולי: תודה רבה, אדוני השר ואדוני היושב ראש.

איציק שמולי: ראשית אני רוצה לברך אותך, יש תוספת תקציבית ניכרת בתוך המשרד שלך, זה באמת יוצא דופן, יש גם נושאים שבהם אני מאוד שמח - - -

חיים כץ: זה לא רק התוספת, זה העניין של הניצול, אם יש ניצול והכסף מנוצל.

איציק שמולי: אני רוצה רק שני דברים.

איציק שמולי: האחד, לגבי הסיפור של הפיקוח, אדוני השר, וספציפית לגבי המצלמות.

איציק שמולי: למה משרד הבריאות יכול להרשות ולהוביל חקיקה שמחייבת התקנת מצלמות ואתם עובדים על מודל של תמרוץ?

איציק שמולי: למה מה שנכון לגבי קשישים סיעודיים לא נכון לגבי תינוקות בפעוטונים.

איציק שמולי: שתיים, לגבי הסיפור של הקצבאות.

איציק שמולי: אני לא נכנס לזה, כי אמרת שתתייחסו לזה אחרי זה, אדוני היושב ראש, אבל אני מבין שזו גם סוגיה של האוצר - - -

חיים כץ: אחרי זה זה עכשיו.

איציק שמולי: כן.

איציק שמולי: אני מבין שזו גם סוגיה של האוצר, אבל אי אפשר להתעלם מהעובדה שיש הצעה גם של התעשיינים שמוכנים לראשונה לשים מיליארד שקל על השולחן.

חיים כץ: זה בדיון הבא.

קריאה: מיליארד וחצי.

איציק שמולי: והדבר השלישי, לגבי ההסתכלות שלנו כל היום הזה, אדוני השר, היא שנה אחת קדימה וזה מצוין, כולנו מבינים שבעניין הזה של השירותים החברתיים יושבים על פצצה מתקתקת, למה?

איציק שמולי: אתה מכיר את זה הכי טוב מכולנו, כי אתה, וייאמר לזכותך, אתה מהשרים שעונים לח"כים בשאילתות, במפורט, ענית לי שכנראה עד 2035 אי אפשר - - -

חיים כץ: אנחנו מטפלים בזה, אבל אני לא רוצה לדבר על זה פה.

איציק שמולי: אבל אני רוצה - - -

חיים כץ: אבל אני לא אענה לך כי הנושא הזה בתהליך ואני חושב שתשובה, אני לא יודע כמה עשית משא ומתן או בטח עשית משא ומתן - - -

איציק שמולי: עשיתי פה ושם.

חיים כץ: במשא ומתן אתה לא שם את כל מה שאתה מבקש ואת כל מה שאתה מוכן לוותר.

איציק שמולי: על מה אתה עונה לי?

חיים כץ: על הביטוח הלאומי, על הכסף.

איציק שמולי: לא על זה.

חיים כץ: על האיתנות הפיננסית.

איציק שמולי: נכון.

חיים כץ: תשמע, אנחנו שם.

אלי אלאלוף: אוקיי, בוא נשב עם הביטוח הלאומי.

חיים כץ: תאמין לי, אנחנו שם.

חיים כץ: אם לא היית שואל, אם אני לא הייתי מדבר על זה במליאה - - -

איילת נחמיאס ורבין: ואם אני לא הייתי שואלת.

חיים כץ: ואם את לא היית שואלת, ויחד עם זה זה באמצע מהלך שאנחנו, גם אתה וגם אני, לא רוצים לעשות נזק, אלא אנחנו רוצים לנצח.

חיים כץ: אז אנחנו לא יכולים היום לבוא ולהגיד את כל מה שאנחנו חושבים כי, אתה יודע למה.

אלי אלאלוף: אוקיי.

אלי אלאלוף: בבקשה, סעיד.

סעיד אלחרומי: רק שני משפטים.

סעיד אלחרומי: אל"ף, בקשר לניצול, ש-100 מיליון שקל לא נוצל בגלל מחסור בקרקע.

סעיד אלחרומי: אנחנו יודעים שמשרד האוצר - - -

חיים כץ: לא, בגלל חוסר בנייה.

סעיד אלחרומי: חוסר בנייה, זה אותו דבר.

חיים כץ: לא יודע, יש כאלה שחסר להם קרקע, יש כאלה שמבקשים ולא בונים.

סעיד אלחרומי: כבוד השר, אנחנו בסיפור הזה כבר שנים רבות, התקציב הזה - - -

חיים כץ: אני לא, גם אתה לא שנים רבות.

עבד אל חכים חאג' יחיא: הוא היה ראש מועצה.

חיים כץ: אני יודע, הוא נפגש איתי באחד על אחד.

סעיד אלחרומי: צריך להסיט אותו לדברים אחרים בתוך המשרד לטובת המגזר.

חיים כץ: אי אפשר, כי האוצר לא נותן.

חיים כץ: זה כסף צבוע.

סעיד אלחרומי: דרך אגב, גם בחינוך אנחנו תקועים עם אותו סיפור, שאין קרקע ולא מקציבים את הכסף ומחזירים לאוצר בסוף.

אלי אלאלוף: טוב, תודה.

אלי אלאלוף: אני חייב פורמלית, אל"ף, להודות גם למנכ"ל שלך ו - -

חיים כץ: ולכל הצוות.

אלי אלאלוף: - - ולצוות.

אלי אלאלוף: רגע, תן לי לגמור משפט לבד.

אלי אלאלוף: אמנם היה לפניי יושב ראש, אבל אמרו לי שגם הייתי יותר טוב ממך.

חיים כץ: הרבה יותר טוב.

חיים כץ: אני אגיד את זה.

חיים כץ: היית לא יותר טוב, הרבה יותר טוב ואני שמח.

אלי אלאלוף: לא, סתם.

אלי אלאלוף: אתם רואים איזה אווירה בינינו, מותר לנו, לא רק תמיד רציני.

אלי אלאלוף: אז אני באמת רוצה להודות למנכ"ל ולצוות שלו.

אלי אלאלוף: אני אגיד לך את האמת, הפתעתם אותנו לטובה בדיווח שלכם.

אלי אלאלוף: אני אומר את זה, כי באתי מוכן עם הרבה נקודות לא נעימות ומחקתם לי אותן ואני שמח על כך שאני טעיתי הפעם.

אלי אלאלוף: אנחנו נמשיך, נעשה את המעקב גם על מנהלת הנכים והמוגבלים וכל הנושאים שבמקרה אני אוהב אותם, במיוחד כשהם מטופלים.

אלי אלאלוף: טכנית, כפי שאמרתי, אני מבקש מהמנכ"ל, כפי שהתחייב, לענות לחלק מהשאלות בכתב, ישר למבקש והעתקים לוועדה.

אלי אלאלוף: בזה אני סוגר את הישיבה מבחינה פורמלית.